
Stratégiai elrettentés a 21. században

Ebben a dolgozatban a 21. századi orosz-amerikai politikai szembenállás gyökereit kutatom, a stratégiai elrettentés dimenziója mentén haladva. A két fél világpolitikai helyzetértelmezését vizsgálva választ keresek arra, miként értelmezhető a stratégiai elrettentés fogalomköre a 21. században. Milyen külpolitikai alapállást feltételez az USA külpolitikájában 1946. óta jelenlevő Kennan-doktrína? Milyen prioritások mentén értelmezi újra Oroszország saját külpolitikai stratégiáját a 21. században?
Dolgozatom diszciplináris alapját Huth és Allee, valamint Quackenbush stratégiai elrettentésről, George és Nemeth kényszerítő diplomáciáról, Nalebuff fegyverkezési versenyről és minimális nukleáris elrettentésről szóló és Krepon stabilitás-instabilitás paradont leíró munkái képezik. A fegyverkezési versenyt a játékelmélet bevonásával értelmezem a Nash-egyensúly, Richardson folyamatos változtatás-modelljei, a Stackelberg-egyensúly, valamint a Cyert és DeGroot által felállított modell konceptualizálásával.
Oroszország és az Amerikai Egyesült Államok stratégiai védelmi erőit elemezve azt vizsgálom, miképpen alkalmazható a stratégiai elrettentés elméleti kerete a két ország vonatkozásában. Kimutatható-e összefüggés az új START megállapodás végrehajtása és a minimális nukleáris elrettentés elmélete között.
Ugyanakkor, a világpolitikai folyamatokat vizsgálva arra is kitérek, hogy a feltörekvő piacok világgazdasági szerepének növekedése hogyan hat a globális kormányzás meglévő struktúráira. Az USA és Oroszország nemzetközi szervezetekre vonatkozó stratégiájában miként jelenik meg a feltörekvő piacok szerepnövekedésének problémája? Az e problémára adott orosz és amerikai válaszból milyen következtetések vonhatók le a szembenállás és együttműködés diádja mentén, a multilaterális intézményrendszer dimenziójában?
Hipotézisem az, hogy a 21. század változó világpolitikai környezete az USA és Oroszország vonatkozásában egyrészt a stratégiai elrettentés és a fegyveres szembenállás szintjének csökkenéséhez vezet, másrészt a globális kormányzás reformjának igényén keresztül növeli az Oroszország és az Amerikai Egyesült Államok közötti politikai együttműködés szintjét.



